Dansk Kvindesamfund tager nye midler i brug for at tage kampen op mod spredningen af hævnporno på internettet.

Organisationen har indgået et samarbejde med de tre af klodens største pornosider Pornhub, Redtube og Youporn og produceret en film, der i går blev lagt online.

Filmen er en del af kampagnen #AskFirst, der skal skabe opmærksomhed omkring hævnporno og de voldsomme konsekvenser, det har for ofrene.

Målet er helt klart. Hævnporno skal stoppes helt.

Hos Dansk Kvindesamfund erkender man, at det usædvanligt middel at tage i brug. Men ikke desto mindre er det nødvendigt.

Læs også : Dansk Kvindesamfund i opråb: Hævnporno rammer også kvinder over 60 år

- Samarbejdet er indgået for at opnå kontakt til en målgruppe, som vi ikke når ud til via vores egne platforme, og som ikke nødvendigvis opsøger viden om emnet hævnporno, siger næstforkvinde i Dansk Kvindesamfund, Signe Vahlun, i en pressemeddelelse.

Filmen har fået titlen "Ex-girlfriend doesn’t know that I shared this!", og viser en kvinde, der tager sin trøje af, mens hun bliver filmet.

Senere i videoen finder hun ud af, at optagelsen bliver streamet på nettet, og at der er en, der sidder og følger med.

- Kan du forestille dig, hvad jeg går igennem? Hvad ofre for hævnporno går igennem hver evig eneste dag, og du sidder bare der, og ser på det, deler det, og du er pisse ligeglad, siger kvinden i videoen henvendt til personen, der følger med.

Sender et tydeligt budskab

Samarbejdet med de tre pornosider er ikke tilfældigt. For på nettet - herunder på de største pornosider - findes der utallige klip med porno, der er delt uden samtykke.

Derfor er det målet, at videoen skal sende et klart budskab til dem, der ser den, til trods for, at titlen gør det helt klart, at den er delt uden samtykke.

Dansk Kvindesamfund har lavet videoen, efter at de har set hvor mange, der har henvendt sig til deres rådgivning "StopChikane", siden den åbnede for et år siden.

Læs også : Facebook vil bruge nøgenbilleder til at standse hævnporno

- Vi fortsætter ufortrødent med at støtte de personer, der bliver udsat for denne form for overgreb, men ønsker samtidigt at gå anderledes til værks og tale direkte til dem, der ser og deler film og billeder uden samtykke. Og dette gøres bedst ved at møde dem dér, hvor film deles, siger næstforkvinde Signe Vahlun og fortsætter:

- Vi påskønner, at vi, på dette specifikke område, kan arbejde sammen og sende et klart signal om, at hævnporno er uacceptabelt og skal stoppes.